
R A P O R T

asupra propunerii legislative privind protecţia persoanelor vârstnice
1. În conformitate cu prevederile art.89 din Regulamentul Camerei Deputaţilor, modificat şi completat prin H.C.D. nr.34/2005, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind privind protecţia persoanelor vârstnice, trimisă cu adresa nr.P.L.X 582 din 28 noiembrie 2005.
La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social (aviz negativ) şi avizele primite de la următoarele comisii:

· Comisia juridică, de disciplină şi imunităţi (aviz negativ);

· Comisia pentru administraţie publică, amenajarea teritoriului şi echilibru ecologic (aviz negativ);

Referitor la punctul de vedere al Guvernului, precizăm că acesta nu susţine adoptarea propunerii legislative întrucât prezenta iniţiativă legislativă instituie o discriminare între persoanele vârstnice cu handicap şi cele fără handicap, în sensul ca de prevederile ei să poată beneficia doar ultima dintre aceste categorii de persoane. De asemenea, nu este stabilit nici un criteriu pentru persoanele respective, în aceste condiţii fiind imposibil pentru consiliile locale să stabileasca numărul posibililor beneficiari. 
Propunerea legislativă are ca obiect de reglementare protecţia persoanelor vârstnice fără handicap în sensul elaborării în perioada 2005 – 2006 a unui program pentru construirea a 3 - 6 centre rezidenţiale în fiecare judeţ în care vor fi internate aceste persoane, în anul 2006 preconizându-se realizarea proiectelor tip, iar în perioada 2006 – 2008 construirea acestor centre.
Comisia propune Plenului respingerea propunerii legislative din următoarele considerente :
- Regimul discriminatoriu între cele două categorii de persoane vârstnice, cele cu handicap şi cele fără handicap ;
- Neprecizarea surselor de finanţare din care urmează a fi suportate cheltuielile bugetare pe care le presupune aplicarea măsurilor preconizate, aşa cum prevăd în mod expres art.138 alin.(5) din Constituţia României, republicată, conform căruia “Nici o cheltuială bugetară nu poate fi aprobată fără stabilirea sursei de finanţare”, cât şi a art.15 alin.(1) din Legea nr.500/2002 privind finanţele publice. 
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului (nume, prenume, funcţie, instituţie)
Dna Georgeta Bratu – director Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.
Raportul comisiei a fost adoptat cu 10 voturi pentru respingere, un vot împotrivă şi o abţinere.
5. Propunerea legislativă a fost respinsă de Senat în şedinţa din 21 noiembrie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională. 

În urma dezbaterilor în şedinţa din 14 decembrie 2005, Comisia propune respingerea propunerii legislative.

